Predkladacia správa

Návrh  zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov vypracovalo Ministerstvo práce, sociálnych vecí a rodiny Slovenskej republiky  ako iniciatívny návrh.
Od januára 2007 sa vypláca  príplatok k príspevku pri narodení prvého dieťaťa v sume 11 000 Sk po splnení  zákonom ustanovených podmienok. Predkladaný návrh zákona sprísňuje podmienky nároku na príplatok k príspevku pri narodení prvého dieťaťa, a to matke dieťaťa o povinnosť preukázať, že od začiatku štvrtého mesiaca tehotenstva sa pravidelne mesačne zúčastňovala na preventívnych prehliadkach u gynekológa. Tehotnej žene sa plne uhrádza z verejného zdravotného poistenia jedna takáto prehliadka raz za mesiac. Zároveň sa navrhuje považovať za preventívnu prehliadku aj pobyt v zdravotníckom zariadení. Vzhľadom na výšku výdavkov na základné vybavenie novorodenca, ktoré sa narodí ako prvé dieťa, navrhuje sa zvýšiť príplatok o 9 440 Sk, t. j. na sumu 20 440 Sk, čo spolu s príspevkom pri narodení  bude predstavovať sumu  25 000 Sk.
V roku 2008 od 1. februára si zvýšenie finančných prostriedkov na príplatok k príspevku pri narodení dieťaťa o 9 440 Sk vyžiada čerpanie cca 225 mil. Sk, v roku 2009 sa predpokladá zvýšené čerpanie na príplatok k príspevku v sume cca 252 mil. Sk  a v roku 2010 v sume cca 258 mil. Sk.
Finančné prostriedky potrebné na výplatu príplatku k príspevku pri narodení dieťaťa zvýšené o 9 440 Sk sú v roku 2008 riešené v návrhu rozpočtu kapitoly Ministerstva práce, sociálnych vecí a rodiny Slovenskej republiky na roky 2008 až 2010.
Návrh zákona nemá vplyv na rozpočty obcí a vyšších územných celkov.
Návrh zákona bol predmetom vonkajšieho pripomienkového konania, ktorého vyhodnotenie je súčasťou predkladaného materiálu.